́тъ іере́й мл҃тву сію̀: ̑и вседержи́телю бж҃е ѻтє́цъ на́шихъ, жезло́мъ мѡѷсе́овымъ, и дре́вомъ ѻ́нымъ, на не́мже ѕмію̀ мѣ́дяную въ пусты́ни, ѿ угрызе́нія ѕміє́въ избавля́я лю́ди, привяза́ти повелѣ́лъ єсѝ, ѡ́бразъ чс̑тна́гѡ и животворя́щагѡ крс̑та̀ возлю́бленнагѡ сн҃а твоегѡ̀ гдс̑а на́шегѡ іи҃са хрс̑та̀ проѡбрази́вый, и́мже діа́воля си́ла упраздни́ся, и ѕмі́емъ ѻ́нымъ дре́внимъ вселука́вымъ угрызе́нный и умерщвле́нный ро́дъ на́шъ ѡживотвори́ся:смире́ннѡ твоему̀ безмѣ́рному чл҃вѣколю́бію припа́дающе, мо́лимся и ми́ли ся дѣ́емъ, послѝ ны́нѣ бл҃гослове́ніе твоѐ нбс̑ное, и бл҃гословѝ зна́меніе сіѐ крс̑тное, и да́ждь єму̀ си́лу и крѣ́пость бл҃гослове́ннагѡ ѻ́нагѡ, кро́вію сн҃а твоегѡ̀ ѡкропле́ннагѡ дре́ва, во є́же бы́ти хра́му сему̀, и́мени твоему̀ созда́нному, покро́въ держа́венъ, тве́рдое ѡгражде́ніе, ѿ вся́кагѡ ѕла́гѡ ѡбстоя́нія всегда́шнее избавле́ніе, бл҃голѣ́піе же и украше́ніе, и зна́меніе ви̂димымъ и неви̂димымъ врагѡ́мъ стра́шное и ужа́сное, всѣ́хъ же въ хра́мъ се́й съ вѣ́рою входя́щихъ, и на нѐ взира́ющихъ, и распя́тому на крс̑тѣ̀ сн҃у твоему̀ кла́няющихся бл҃гословѝ, и си́лою крс̑тною ѡгради́въ, неврежде́нныхъ ѿ вся́кагѡ ѕла̀ всегда̀ соблюдѝ